

Akademija *za gledališče, radio, film in televizijo*

Univerza v *Ljubljani*

**NAVODILA ZA IZDELAVO DIPLOMSKEGA ALI**

**MAGISTRSKEGA DELA**

**Ljubljana, 2018, 2021**

**1. Deli diplomskega ali magistrskega dela**

Diplomsko ali magistrsko delo je v tehničnem, oblikovnem in vsebinskem pogledu praviloma sestavljeno iz delov, ki si sledijo v naslednjem vrstnem redu:

* zunanja naslovna stran (platnice),
* hrbet,
* notranja naslovna stran,
* podatki o diplomskem ali magistrskem delu,
* posvetilo, moto, zahvale,
* povzetek,
* ključne besede,
* kazalo vsebine,
* predgovor,
* osrednji del,
* seznam literature in virov,
* seznam prilog in priloge,
* seznam slik in fotografij ter slike in fotografije,
* izjava o avtorstvu.

**1.1 Zunanja naslovna stran**

Zunanja naslovna stran (prednja platnica) vsebuje iste sestavine kot notranja naslovna stran, razen navedbe mentorja\_ice in somentorja\_ice ter študijske smeri (**priloga 1, 1a**). Barva platnic in črk na platnicah je poljubna, vendar naj bodo črke dobro vidne. Zadnja platnica je prazna.

**1.2 Hrbet**

Če je hrbet diplomskega ali magistrskega dela v trdi vezavi dovolj širok, nanj zapišemo ime in priimek avtorja ter za razmikom 20 mm oznako MAGISTRSKO DELO, in to z začetkom od spodaj navzgor, 30 mm od spodnjega roba, oboje z velikimi tiskanimi črkami, velikost črk največ 14. Pri spiralni vezavi hrbta ne uporabimo.

**1.3 Notranja naslovna stran**

Notranja naslovna stran naj ima vrstični razmik 1,5 in odstavčne odmike, kot je vidno na primeru (**priloga 2, 2a**), vsebuje pa naslednje podatke:

* glavo akademije
* neokrajšan naziv univerze, fakultete in študijskega programa (sredinska poravnava, velike tiskane črke, velikost 14);
* ime in priimek avtorja (sredinska poravnava, velike tiskane črke, velikost 14, krepko);
* naslov dela (sredinska poravnava, male tiskane črke, velikost 18, krepko);
* podnaslov dela (sredinska poravnava, male tiskane črke, velikost 12);
* oznako Diplomsko ali Magistrsko delo (sredinska poravnava, male tiskane črke, velikost 12);
* ime in priimek mentorja\_ice, somentorja\_ice z akademskim in znanstvenim nazivom (sredinska poravnava, male tiskane črke, velikost 12);
* kraj in leto izida (sredinska poravnava, male tiskane črke, velikost 12).

**1.4 Podatki o diplomskem ali magistrskem delu**

Imena mentorja\_ice/somentorja\_ice pišemo s strokovnimi oz. z akademskimi nazivi. Glej **prilogo 3**.

 **1.5 Posvetilo, moto, zahvale**

Posvetilo, moto ali zahvale so poljubni del naloge.

 **1.6 Povzetek**

Povzetek (Abstract) je napisan v slovenskem in angleškem jeziku v dolžini od 150–250 besed. V povzetku v angleščini je naveden tudi prevod naslova.

 **1.7 Ključne besede**

Na strani s povzetkom pod njim navedemo od 5 – 7 ključnih besed v slovenskem in angleškem jeziku (zapišemo jih krepko).

 **1.8 Kazalo** **vsebine**

Kazalo vsebine je sestavljeno iz seznama vseh poglavij in podpoglavij z navedbo strani; vsebine, ki so v nalogi pred kazalom (podatki o delu, povzetek in ključne besede), niso del kazala. Kazalo sestavimo na koncu pisanja naloge, ko lahko ob naslovih poglavij in podpoglavij navedemo tudi strani. Zaradi enotnega videza so poglavja in podpoglavja lahko oštevilčena tako, kot so oštevilčena poglavja in podpoglavja tega navodila (torej po principu 1, 1.1, 1.1.1 itn.). Poglavja številčimo od predgovora (ali uvoda oz. osrednjega dela naloge, če predgovora ni) naprej, samostojna poglavja pa so naslednji deli naloge: predgovor, osrednji del naloge (tudi sam razdeljen na poglavja), literatura in viri, seznam prilog (s prilogami, kadar te niso vključene v besedilo) in seznam slik in fotografij. Naslove poglavij pišemo okrepljeno, podpoglavij pa navadno.

Kadar je diplomsko ali magistrsko delo sestavljeno iz dramskega besedila ali scenarija in dramaturške razlage, je dramsko besedilo ali scenarij prvo poglavje, razlaga drugo poglavje itn.

**1.9 Predgovor**

Predgovor ni nujna sestavina dela, v njem pa so lahko faktografski podatki o nalogi, morebitna pojasnila, zahvale ipd.

 **1.10 Osrednji del**

Praviloma je sestavljen iz uvoda, jedra naloge in zaključka. Vsebinsko je odvisen od teme in metodologije naloge.

**1.11 Literatura in viri**

Literaturo in vire navajamo dosledno po enotnem sistemu (**priloga 4**). Seznam uporabljene literature je urejen po abecednem redu priimkov avtorjev ali prve besede v naslovu dela, kadar ime avtorja dela ni navedeno.

**1.12 Seznam prilog**

Priloge so lahko vključene v tekst ob obravnavi njihovega konteksta ali pa so zbrane na koncu in nanje v besedilu opozarjamo z opombami. Priloge poimenujemo in oštevilčimo (npr.: Priloga 1: Stran iz režijske knjige *Hlapcev*.) V seznam prilog, ki ga uvrstimo za seznam literature in virov, zapišemo po vrsti vse priloge z navedbo številke strani.

**1.13 Seznam slik in fotografij**

V seznam slik (reprodukcij, faksimilov ali skenov dokumentov, grafov, razpredelnic, tabel ipd.) ali fotografij, ki ga uvrstimo za seznam literature in virov ter prilog, vključimo naslove vseh slik ali fotografij, uporabljenih v besedilu.

Podpis pod sliko ali fotografijo, uporabljeno v besedilu, naj vsebuje:

* zaporedno številko slike ali fotografije,
* naslov slike ali fotografije,
* kadar je na fotografiji prizor iz **gledališke uprizoritve**: ime gledališča ali skupine, naslov uprizoritve, režija, kraj/prizorišče uprizoritve, letnica premiere/uprizoritve; kadar je na fotografiji prizor iz **filma**: naslov filma, režija, letnica nastanka filma,
* zapis oseb na fotografiji: imena in priimke oseb navedemo v zaporedju od leve proti desni,
* ime fotografa,
* vir fotografije (npr. Slovenski gledališki inštitut),
* kadar je fotografija iz zasebnega arhiva ali smo njeni avtorji sami, navajamo: »zasebni arhiv Ime Priimek«.

Glej **prilogo 5**.

**1.14 Izjava o avtorstvu**

Izjavi o avtorstvu priložimo tudi izjavo, da se strinjamo z objavo na spletnih straneh fakultete/univerze. Glej **prilogo 6.**

**2. Oblikovanje diplomskega ali magistrskega dela**

**2.1 Tipična stran**

Polna stran formata A4 naj ima 30 vrstic (1800 znakov brez presledkov). Strani natisnemo enostransko. Presledek med vrsticami naj bo 1,5. Širina robov: levi 3 cm (širši zaradi vezave), desni 2 cm, zgornji 2,5 cm, spodnji od roba papirja do številke strani 2 cm, do roba besedila 3,5 cm. Poravnava je obojestranska. Manjša odstopanja od tega priporočila so dovoljena.

**2.2 Štetje in oštevilčenje strani**

Strani začnemo šteti z notranjo naslovno stranjo. Ta ima zaporedno številko 1, vendar številke ne zapišemo, nato štejemo po vrsti vsako stran. Številke strani pišemo na vsaki strani v sredini spodaj.

**2.3 Izbor črk**

Primeren črkopis je Times New Roman. Velikost črk besedila naj bo 12, naslovov 14, za naslove in mednaslove uporabimo male črke. Naslove poglavij pišemo okrepljeno, mednaslove, podpise pod fotografijami ipd. pa navadno.

**2.4 Oblikovanje poglavij**

Poglavja, ki so oštevilčena z eno številko (1., 2., 3. itn.), začnemo na novi strani zgoraj s funkcijo »vstavi prelom strani«. Obsežnejša poglavja so bolj pregledna, če jih razčlenimo na podpoglavja in označimo po principu 1.1, 1.1.1 itn. (glej tudi poglavje 1.8), med številkami ni presledka; podpoglavij ne začenjamo na novi strani, od sobesedila jih ločimo z vrinjeno prazno vrstico.

**2.5 Odstavki**

Vsak nov odstavek označimo z vrinjeno prazno vrstico, besedilo v odstavku začnemo brez odmika.

**2.6 Obseg**

Minimalno/maksimalno število strani diplomskega dela:

* dramaturgija in scenske umetnosti: 30/60
* gledališka režija: minimalno 30 (brez prilog)

Minimalno/maksimalno število strani magistrskega dela:

* dramaturgija in scenske umetnosti: 60/90
* dramska igra: minimalno 40 (brez prilog)
* filmski in televizijski študiji: 60/90
* filmsko in televizijsko ustvarjanje: 60/120
* gledališka in radijska režija: minimalno 50 (brez prilog)
* oblike govora: 60/90
* scensko oblikovanje: minimalno 50 (brez prilog)
* umetnost giba: minimalno 50 (brez prilog)

Obseg se od predpisanega lahko tudi razlikuje, vendar vselej v dogovoru z mentorjem.

**2.7 Oblikovanje dramskega besedila ali scenarija**

Dramsko besedilo kot del diplomskega ali magistrskega dela oblikujemo v dogovoru z mentorjem.

Scenarij oblikujemo po mednarodno veljavnih standardih (<https://www.writersstore.com/how-to-write-a-screenplay-a-guide-to-scriptwriting/>). Po dogovoru z mentorjem lahko uporabimo tudi dvokolonski format (<http://maxshores.com/tcf145/?p=1801>).

**2.8 Opombe pod črto**

Opombe niso namenjene sklicevanju na literaturo in vire. Natisnjene so kot sprotne opombe pod črto in so zaporedno številčene. Za opombe uporabimo velikost črk 11 in enojni vrstični razmik. Vsaka opomba je svoj odstavek. Če je opomba zelo dolga in zahteva členitev, je ne členimo odstavčno, ampak z dolgimi pomišljaji ali podpičji. Na opombo opozori v besedilu potenčno postavljena številka brez presledka takoj za zadnjim ločilom izjave, ki jo hoče natančneje pojasniti (izjema je pomišljaj). To velja tudi, kadar se opomba nanaša na eno samo besedo, ne pa na cel stavek:

**Narobe**: xxxxxx1!") – …
**Prav**: xxxxxx!")1 – …

**2.9 Jezik**

Diplomsko ali magistrsko delo je znanstveno oz. strokovno besedilo (z izjemo drame, scenarija, dramatizacije ali adaptacije kot dela diplomskega ali magistrskega dela), zato mora biti jezik strokoven (uporaba strokovnih terminov, ne pretirana metaforika, jasna stališča itd.). Uporabljamo lahko prvoosebno ednino ali množino.

Diplomsko ali magistrsko delo mora biti oblikovno in jezikovno urejeno ter lektorsko pregledano.

**3. Način oddaje (vezava) in število izvodov**

Diplomsko delo naj bo vezano spiralno (3 izvodi), en izvod pa naj bo nevezan; magistrsko delo naj bo trdo vezano. Študent odda poleg **štirih** izvodov diplomskega oz. **treh** izvodov magistrskega dela tudi **en** identičen izvod celotnega teksta in prilog na podatkovnem nosilcu (CD) v doc formatu. Nosilec naj bo opremljen z imenom in priimkom avtorja ter naslovom diplomskega ali magistrskega dela.

Študentje so dolžni pri oddaji pisnega zaključnega dela upoštevati tudi *Navodila za oddajo arhivskega in dokumentarnega gradiva*, ki so določena v *Pravilniku o splošnih pogojih poslovanja Centra za teatrologijo in filmologijo Akademije za gledališče, radio, film in televizijo Univerze v Ljubljani*. Pravilnik je objavljen na spletni strani UL AGRFT, v rubriki Dokumenti.

**Priloga 1:** Zunanja naslovna stran (prednja platnica)

UNIVERZA V LJUBLJANI

AKADEMIJA ZA GLEDALIŠČE, RADIO, FILM IN TELEVIZIJO

Študijski program

**IME IN PRIIMEK**

**Naslov**

Podnaslov

Diplomsko/Magistrsko delo

Ljubljana, [leto]

**Priloga 2:** Notranja naslovna stran 

Akademija *za gledališče, radio, film in televizijo*

Univerza v *Ljubljani*

Študijski program

Študijska smer

**IME IN PRIIMEK**

**Naslov**

Podnaslov

Diplomsko/Magistrsko delo

Mentor[­\_ica]:

Somentor[\_ica]:

Ljubljana, [leto]

**Priloga 3:** Podatki o delu

**Ime in priimek:**

**Naslov diplomskega/magistrskega dela:**

**Kraj:**

**Leto:**

**Število strani:**

**Naziv visokošolske ustanove:**

**Program in smer študija:**

**Mentor[\_ica]:**

**Somentor[\_ica]:**

**Jezikovni pregled:**

**Priloga 4:** Viri in literatura

**Navajanje literature in virov**:

* vsi dobesedni citati naj bodo v sobesedilu zapisani pokončnoin označeni z navednicami,
* okrajšave in prilagoditve citatov označimo z oglatimi oklepaji,
* citate, daljše od treh vrstic, zapišemo ločeno od sobesedila, brez narekovajev, z enojnim odmikom od levega roba, velikost črk je 11,
* pri navajanju avtorja in citiranega dela med besedilom v oklepaju označimo samo strani, npr. (161–6),
* kadar avtor citata v stavku ni omenjen, zapišemo njegovo ime in številko strani v oklepaju, med njima pa ne postavimo ločila, npr. (Reinelt 161–6),
* različne bibliografske enote istega avtorja imenujemo z okrajšanimi naslovi, npr. (Reinelt, *Javno* 161–6),
* naslove knjig, revij in umetniških del (dramskih besedil, uprizoritev, filmov, raznovrstnih umetniških dogodkov, slik itd.) zapisujemo ležeče: Cankarjeva *Lepa Vida,*
* naslovi člankov naj bodo zapisani pokončno in v narekovajih: »Andrej Inkret je v članku 'Smole: o vprašanjih modernega slovenstva' zapisal, da ...«,
* besedila v citatih navajamo z vsemi posebnostmi (arhaizmi, velikimi črkami, kurzivami itd.), zapisanimi v citiranem delu, npr.: »[...] sta dognala, da '*če reče sodnik: 'dovolim', noče 'govoriti o veršitvi' dovoljevanja, temuč dovoljenje v resnici dati, s to besedo dejanje zveršiti.*'« (Škrabec 81),
* pri citiranju je izpust določenega dela besedila označen z oglatimi oklepaji: »Koren besede ljudstvo [...] kaže na to*,* da ...«,
* pri zaporednem citiranju iste bibliografske enote (članka, knjige) v besedilu uporabljamo besedno zvezo: (prav tam 20), za ponovljeno citiranje strani uporabljamo besedno zvezo (prav tam).
* pri posrednem navajanju uporabimo: (nav. po Reinelt 10),

**Seznam literature in virov**

* pri navajanju člankov (v revijah, gledaliških listih, časopisih, na internetu) takoj za naslovom periodične publikacije navedemo (brez vejice): letn. [], št. [], [leto], str. [].,
* za elektronske publikacije se v seznamu literature in virov za naslovom v oglatih oklepajih napiše vrsta medija, npr.: [CD-ROM], [DVD], [e-knjiga], [e-časopis], [e-revija], [online] ipd.
* citiranje e-knjige: za imenom avtorja in naslovom dodamo:[vrsta medija]. Če je e-knjiga dostopna na spletu (online), se za krajem izdaje zapišejo še naslednji podatki: Naslov spletne strani ali vira in spletni naslov. Splet. Datum dostopa.
* sestavimo ga po standardih MLA:
* za knjigo:

Reinellt, Janelle. *Javno uprizarjanje. Eseji o gledališču našega časa*. Prev. K. Jerin in K. J. Kozak. Ljubljana: Mestno gledališče ljubljansko, 2006. (Knjižnica MGL, 143).

* za del knjige:

Auslander, Philip. »'Just Be Your Self': Logocentrism and difference in performance theory.« *Acting (Re)Considered: Theories and Practices*. Ur. Phillip B. Zarrilli. London in New York: Routledge, 1995, str. 59–67.

* za članek v reviji:

Zabel, Igor. »Gledališče upora Marka Peljhana.« *Maska* letn. 17, št. 74–75, 2002, str. 29–32.

* za članek v gledališkem listu:

Kermauner, Taras. »Nova Sizifova viža.« *Gledališki list SNG Drama Ljubljana* letn. 76, št. 5, 1996/97, str. 10–15.

* za članek v časopisu:

Inkret, Andrej. »Smole: o vprašanjih modernega slovenstva.« *Delo,* 14. okt. 1981, letn. 23, št. 233, str. 8.

* za članek na internetu (z znanim avtorjem):

Brignal, Tom. »The New Panopticon: The Internet Viewed as a Structure of Social Control.« *Theory & Science* letn. 3, št. 1, 2002

<http://unpan1.un.org/intradoc/groups/public/documents/apcity/unpan003570.pdf>. Dostop 10. okt. 2010.

 (brez znanega avtorja):

»Constructing Utopia? Eastern European Avant-Gardes and Their Legacy«. Museum of Modern Art plus Museum of Contemporary Art Metelkova, MG+MSUM, 2018. <http://www.mg-lj.si/en/events/2273/summer-school-constructing-utopia/> Dostop 12. apr. 2021.

* za film, televizijsko oddajo na internetu:

Jordan, Neil, režiser. *Ondine*. Youtube, [www.youtube.com/watch?v=1ZrpTcFoag0](http://www.youtube.com/watch?v=1ZrpTcFoag0). Dostop 16. feb. 2018.

Valenčič, Erik, režiser. *Varuhi civilizacije*. MMC RTV Slovenija, RTV Slovenija.

[www.4d.rtvslo.si/arhiv/dokumentarni-filmi-in-oddaje-kulturno-umetniski-program/174519698](http://www.4d.rtvslo.si/arhiv/dokumentarni-filmi-in-oddaje-kulturno-umetniski-program/174519698). Dostop 13. feb. 2018.

* za film, televizijsko oddajo na nosilcu:

Welles, Orson, režiser. *Citizen Kane*. Warner home video, 1996. [videokaseta]

Caron, Benjamin, režiser. »The Final Problem«. *Sherlock*. 4. sezona. BBC Warner, 2017. [DVD]

* za ustne vire:

Gregorič, Tereza. »Intervju z Nevenom Kordo.« Ljubljana, 28. april 2011. Magnetofonski zapis pri avtorici.

**Seznam arhivskih virov** vključimo v skupni seznam literature in virov po abecednem vrstnem redu in ga sestavimo tako, da najprej zapišemo ime arhiva, nato ime fonda ali zbirke in signaturo. Ko arhivski vir citiramo med besedilom, v oklepaju navedemo ime arhiva in skrajšano oznako arhivske enote.

**Za vire, ki niso tiskani**, na koncu navedemo še medij, npr.: splet, radio, televizija itd.

**Priloga 5:** Podpis pod fotografijo

* Slika [1]. Tena Štivičić: *Fragile!* Režija: Matjaž Pograjc. Slovensko mladinsko gledališče, 2005. Na fotografiji: Sebastian Cavazza, Janja Majzelj, Matej Recer, Janja Majzelj. Foto: Barbara Čeferin. Vir: Arhiv Slovenskega mladinskega gledališča.
* Slika [3]. Narodno gledališče v Beogradu med obema svetovnima vojnama. Foto: neznani avtor. Vir: Muzej gledališke umetnosti Srbije.

**Priloga 6:** Izjava o avtorstvu

**IZJAVA O AVTORSTVU**

**diplomskega/magistrskega dela**

S svojim podpisom zagotavljam, da:

* je diplomsko/magistrsko delo [naslov] rezultat samostojnega dela,
* je tiskani izvod identičen z elektronskim,
* na Univerzo v Ljubljani neodplačno, ne izključno, prostorsko in časovno neomejeno prenašam pravico shranitve avtorskega dela v elektronski obliki in reproduciranja ter pravico omogočanja javnega dostopa do avtorskega dela na svetovnem spletu preko Repozitorija Univerze v Ljubljani.

Datum: Podpis: